Diari Oficial de la Generalitat Valenciana


Sumari del DOGV 4647, del 10-12-2003 (2003/12628)

RESOLUCIÓ de 25 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Acord entre el Ministeri de Foment i la Conselleria d'Obres Públiques, Urbanisme i Transports de la Generalitat Valenciana per a la supressió de passos a nivell a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4647

Data del DOGV
:   10-12-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/12654


Data del document
:   25-11-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Obres Públiques, Urbanisme i Transports
    * administració central
    * cooperació administrativa
    * xarxa ferroviària

RESOLUCIÓ de 25 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Acord entre el Ministeri de Foment i la Conselleria d'Obres Públiques, Urbanisme i Transports de la Generalitat Valenciana per a la supressió de passos a nivell a la Comunitat Valenciana. [2003/X12667]
  
Subscrit, després de la tramitació prèvia reglamentària, entre el Ministeri de Foment i la Conselleria d'Obres Públiques, Urbanisme i Transports de la Generalitat Valenciana, el 10 d'abril de 2003, un Acord per a la supressió de passos a nivell a la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0988/2003, i que figura com a annex d'esta resolució.
  
València, 25 de novembre de 2003.- La directora general de Relacions amb les Corts i Secretariat del Govern: Alida C. Mas Taberner.
  
Acord entre el Ministeri de Foment i la Conselleria d'Obres Públiques, Urbanisme i Transports de la Generalitat Valenciana, per a la supressió de passos a nivell a la Comunitat Valenciana.
  
València, 10 d'abril de 2003.
  
Reunits:
  
El Sr. Benigno Blanco Rodríguez, secretari d'Estat d'Infraestructures del Ministeri de Foment, i el Sr. José Ramón García Antón, conseller d'Obres Públiques, Urbanisme i Transports de la Generalitat Valenciana.
  
Es reconeixen mútuament la capacitat necessària per a formalitzar el present acord, i, en conseqüència,
  
Exposen:
  
1. Que un dels objectius bàsics que guien la política de transports tant del Ministeri de Foment com de la Generalitat Valenciana és dotar les infraestructures que discorren pel territori d'esta, i en particular els ferrocarrils, dels màxims nivells de seguretat. En este sentit, el Pla d'Infraestructures 2000-2007 inclou actuacions per a optimar la xarxa existent, dins de les quals es preveuen les intervencions necessàries per a millorar les condicions de seguretat dels passos a nivell existents en la xarxa ferroviària.
  
2. Que, amb este objectiu el text del Reial Decret 780/2001, de 6 de juliol, pel qual es modifica el Reglament de la Llei d'Ordenació de Transports Terrestres en matèria de passos a nivell desplegat en l'Orde Ministerial de 2 d'agost de 2001 prescriu que els òrgans administratius competents sobre els corresponents ferrocarrils i carreteres, així com les entitats que tinguen al seu càrrec la infraestructura ferroviària procediran, en els terminis que les disponibilitats pressupostàries permeten, i de conformitat amb els convenis que, si és procedent, pogueren establir-se al mencionat efecte, a la supressió dels passos a nivell existents i, si és procedent, a la seua substitució per encreuaments a distint nivell, quan de les característiques d'estos es desprenga que l'esmentada supressió resulte necessària o convenient.
  
3. Que, d'acord amb el que establix el Reglament de la Llei d'Ordenació dels Transports Terrestres mencionada anteriorment, la competència per a dur a terme la supressió de passos a nivell correspon, segons els casos, al titular de la carretera, al titular de la infraestructura ferroviària o a estos dos.
  
4. Que, donada la necessitat d'actuar en la supressió d'interseccions a nivell entre el ferrocarril i les carreteres o camins en l'àmbit territorial de la Comunitat Autònoma Valenciana, derivada no sols del compliment de la normativa legal sinó també del gran interés de les dos parts en la millora de les condicions de seguretat de les infraestructures, es considera d'interés la subscripció d'un acord que, a partir de les competències de les dos administracions, establisca un marc general de col·laboració que, donant continuïtat i estabilitat a les diverses fórmules de coordinació fins ara desenrotllades, faça possible unir esforços, unificar criteris i fixar prioritats d'actuació en esta matèria.
  
5. Que l'administració General de l'Estat és responsable de la infraestructura ferroviària, en virtut de la competència exclusiva que té en ferrocarrils i transports terrestres que transcorren pel territori de més d'una comunitat autònoma (article 149.1.21 de la Constitució). Així mateix, d'acord amb la Llei 16/1987, de 30 de juliol, d'Ordenació dels Transports Terrestres, correspon a l'administració General de l'Estat l'ordenació de les línies i els servicis de la Xarxa Nacional Integrada de Transports Terrestres, l'explotació unitària de la qual correspon a la Xarxa Nacional dels Ferrocarrils Espanyols (RENFE).
  
6. Que la Generalitat Valenciana té competències en matèria d'ordenació del territori, urbanisme, obres públiques, transport terrestre i carreteres que discorren pel seu mateix territori, segons el que establix l'article 31 de l'Estatut d'Autonomia aprova Llei Orgànica 5/1982, d'1 de juliol.
  
Sobre la base de tot això que s'ha exposat, convinguda la necessitat i l'oportunitat de l'actuació, les parts
  
Establixen:
  
Primer. El present acord té per objecte establir un marc de col·laboració entre el Ministeri de Foment i la Generalitat Valenciana, per a la coordinació de les seues respectives actuacions dirigides a la supressió d'interseccions a nivell entre el ferrocarril i les carreteres, els carrers o els camins en l'àmbit territorial de la Comunitat Autònoma.
  
Segon. Les actuacions de supressió de passos a nivell en el territori de la Comunitat Autònoma Valenciana que es considera prioritari escometre per les parts, durant el termini de vigència d'este acord, són les que s'enumeren en l'annex 1.
  
Tercer. Com a instruments de desplegament del present acord, podran establir-se, en cas necessari, convenis de col·laboració. Els dits convenis es formularan per a actuacions concretes, individualitzades o per grups, i podran tindre per objecte tant l'estudi i el projecte de les actuacions com la seua execució i finançament.
  
Quart. El Ministeri de Foment i la Generalitat Valenciana es prestaran entre si la col·laboració tècnica i administrativa necessària per al compliment dels objectius d'este acord, particularment en matèria urbanística per part de la Generalitat Valenciana.
  
Cinqué. Amb caràcter general es promourà la participació municipal en el desenrotllament de les actuacions previstes en este acord, especialment quant a la definició del projecte, aportació dels terrenys necessaris, exempció de taxes, finançament, o qualsevol altre aspecte que facilite l'execució de les obres corresponents.
  
En els casos que es considere convenient, els ajuntaments interessats podran participar en els convenis citats en el punt tercer.
  
Sisé. A l'efecte del seguiment del que establix este acord es crea una Comissió de Coordinació formada per:
  
- El director general de Ferrocarrils del Ministeri de Foment, que la presidirà.
  
- El director general de Transports de la Generalitat Valenciana.
  
- El personal tècnic que cada una de les parts considere necessari.
  
A les reunions d'esta comissió es podran incorporar representants d'altres organismes la presència dels quals es considere convenient per al compliment de les seues funcions, en particular representants de RENFE i de la Delegació del Govern a la Comunitat Autònoma.
  
La Comissió es reunirà amb la periodicitat necessària quan, segons el parer de les parts, ho aconselle el desenrotllament de les actuacions, i s'adoptaran els acords que procedisquen per unanimitat dels seus membres.
  
Sèptim. La Comissió de Coordinació, sense perjuí de les competències que corresponguen a cada organisme, assumirà les funcions següents:
  
a) Portar a terme la coordinació i el seguiment de les actuacions indicades en el present acord.
  
b) Resoldre els problemes que se susciten en la interpretació de l'acord.
  
c) Estudiar la conveniència d'introduir modificacions en les relacions de l'annex, quant a la consideració d'alguna actuació addicional o a la substitució d'alguna de les actuacions enumerades per una altra equivalent, i, si és procedent, elevar als firmants una proposta de modificació d'este acord.
  
La Comissió de Coordinació podrà delegar en una Subcomissió Tècnica designada a l'efecte l'estudi dels aspectes tècnics pertinents dels projectes i obres, i es reservarà en tot cas la decisió final sobre estos.
  
Huité. La vigència del present acord serà de 6 anys, llevat que siga modificat o substituït per un altre posterior o es resolga abans de la seua expiració per mutu acord de les parts firmants.
  
Perquè conste i com a prova de conformitat, els compareixents firmen, en dos exemplars, el present acord al lloc i en la data indicats en l'encapçalament.
  
El secretari d'Estat d'Infraestructures
  
BENIGNO BLANCO RODRÍGUEZ
  
El conseller d'Obres Públiques, Urbanisme i Transports